РЕШЕНИЕ ЗА ИЗПЪЛНЕНИЕ НА КОМИСИЯТА
от 23 септември 2013 година
за предоставяне на Белгия, Гърция, Испания, Франция, Италия, Полша и Португалия на дерогации във връзка с прилагането на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот
(нотифицирано под номер C(2013) 5897)
(само текстовете на гръцки, испански, италиански, нидерландски, полски, португалски и френски език са автентични)
(2013/472/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 3 от него,
като имат предвид, че:
(1)
Регламент (ЕО) № 452/2008 се прилага за изготвяне на статистиката в три конкретни области, посочени в член 3 от него.
(2)
В член 6, параграф 3 от Регламент (ЕО) № 452/2008 се предвижда, че при необходимост и въз основа на обективни причини се приемат ограничени дерогации и преходни периоди за държавите членки.
(3)
За да се осигури международна съпоставимост на статистиката за образованието, е необходимо държавите членки и институциите на Съюза да използват класификации на образованието, които са съвместими с преразгледаната Международна стандартна класификация на образованието от 2011 г. (наричана по-нататък „ISCED 2011“), приета от държавите - членки на ЮНЕСКО, на тяхната 36-а генерална конференция през ноември 2011 г.
(4)
Следва да се подобри събирането на данни от административни и други източници за мобилността на учащите от всички образователни цикли, за да се проследява напредъкът, да се установяват предизвикателствата и да се допринася за създаването на актуални политики.
(5)
От предоставената на Комисията информация е видно, че исканията на някои държави членки за дерогации се дължат на необходимостта от значително приспособяване на националните статистически системи, за да се изпълнят в пълна степен разпоредбите на Регламент (ЕО) № 452/2008.
(6)
Поради тази причина и с оглед на отправените искания такива дерогации следва да се предоставят на Белгия, Гърция, Испания, Франция, Италия, Полша и Португалия.
(7)
Мерките, предвидени в настоящото решение, са в съответствие със становището на Комитета на Европейската статистическа система,
ПРИЕ НАСТОЯЩОТО РЕШЕНИЕ:
Член 1
В приложението към настоящото решение са определени дерогациите, които се предоставят на посочените държави членки.
Член 2
Адресати на настоящото решение са Кралство Белгия, Република Гърция, Кралство Испания, Френската република, Италианската република, Република Полша и Португалската република.
Съставено в Брюксел на 23 септември 2013 година.